Joachim B. Olsen (LA), 2013-05-23:
Vi behandler her et forslag fra Dansk Folkeparti om, at udlændinge, der tager arbejde i Danmark, skal arbejde på danske løn- og ansættelsesvilkår.
I Liberal Alliance er vores udgangspunkt, at løn- og arbejdsvilkår alene er et spørgsmål mellem arbejdstager og arbejdsgiver.
I et frit samfund må det være sådan, at arbejdstagere og arbejdsgivere frit kan indgå aftaler med hinanden.
Det må være udgangspunktet, og det er jo sådan set også det udgangspunkt, den danske model bygger på.
Problemet i Danmark er ikke, at der kommer østarbejdere til Danmark og arbejder.
Det er et ubetinget gode for det danske samfund.
Problemet er i langt højere grad, at vi i Danmark udkonkurrerer os selv.
Det presser de svageste danskere ud af arbejdsmarkedet, de danskere, som ikke kan sælge deres arbejdskraft til 110 kr. i timen.
Samtidig er det også et problem, idet Danmark er det land i den vestlige verden, hvor det mindst kan betale sig at tage et stykke arbejde.
Det problem har man ikke i Østeuropa; der tager man meget gerne arbejde til 110 kr. i timen, fordi man altså ikke er fristet af meget høje sociale ydelser.
Man rejser immer væk flere hundrede, måske 1.000 km for at påtage sig et stykke arbejde i Danmark, og det skal vi danskere sådan set være glade for at der er østarbejdere der gerne vil.
Jeg kan citere fra et svar, finansministeren har givet mig om, hvilken betydning det, at østarbejdere tager arbejde i Danmark, har både for de offentlige finanser og beskæftigelsen samlet set i Danmark:
Det skal indledningsvist bemærkes, at indvandring af fx østeuropæisk arbejdskraft kan have en række fordele for dansk økonomi.
Set henover konjunkturerne medvirker indvandringen overordnet til at dæmpe inflations- og lønpresset i dansk økonomi, hvilket fremmer konkurrenceevnen og indebærer, at varer og tjenester bliver billigere end ellers.
Forbrug og investeringer i Danmark øges.
Disse forhold øger det samlede antal job, og kan have bidraget til det fald, der har været i strukturledigheden det seneste tiår.«
Videre skriver han: »Det vurderes med usikkerhed, at indvandrere fra Østeuropa, som ved udgangen af 2010 havde permanent bopæl i Danmark, samlet set bidrager med ca. 3,3 mia. kr. i indkomstskatter og forbrugsafgifter mm.«
Det vil altså sige, at indvandringen af østarbejdere til Danmark er et gode, også et gode for de politikere, som gerne vil have mere velfærd, idet østarbejderne bidrager positivt til den samlede beskæftigelse.
Det vil sige, at hvis der ikke var østarbejdere i Danmark, ville der også forsvinde danske job, fordi de danske virksomheder, hvor der kommer østarbejdere og arbejder, ikke kunne eksistere i Danmark, hvis de østarbejdere ikke gjorde det, og så ville de danskere, der arbejder i de virksomheder, blive ledige.
Når man kigger på fordelingen af timer, som østarbejdere lægger i Danmark, og på de lønninger, de får for de timer, de lægger, så er det altså ifølge Arbejdsmarkedsstyrelsen og Danmarks Statistik ca. 1 pct. af de timer, som er til under mindstelønnen i Danmark.
Langt, langt hovedparten af østarbejdere arbejder altså i lønspændet fra 103 kr. til 170 kr. i timen, altså under lønforhold, som den danske fagbevægelse har sagt er lønforhold, som er i orden.
Afslutningsvis vil jeg sige, at det er ganske tydeligt bevist og har været det i mange hundrede år, at det, at arbejdskraft og varer kan bevæge sig frit over grænser, er et ubetinget gode.
Det øger ganske enkelt velstanden.
Det er det, man kalder komparative fordele.
Man kunne i den ånd, som det her forslag er stillet i, og som jeg tolker sådan, at hvis man begrænser østeuropæisk arbejdskraft, vil det være et gode for danskere, bruge den samme logik på alle mulige andre varer.
Man kunne argumentere for, at vi ikke skulle importere fjernsyn, elektronikvarer produceret i Østasien, fordi vi jo har en dansk virksomhed i Struer, der producerer fjernsyn.
Og hvis nu vi ikke importerede elektronik produceret i Østasien, ville danskere købe flere B&O-fjernsyn.
Jeg synes nu, det er meget godt, at danskere har mulighed for at købe billigere produkter, herunder også billigere arbejdskraft, fordi det betyder, at de har penge, som de kan bruge til andre forbrugsmuligheder, og det skaber job i andre sektorer.
Derfor kan Liberal Alliance ikke støtte beslutningsforslaget.